**«Αναφυλλητό. XXXVIII», (απόσπασμα)**

*Το ποίημα που ακολουθεί είναι του Γιάννη Ρίτσου από τη συλλογή Υδρία (1957-1958*)



[...]Τα παιδιά θέλουν παπούτσια

τα παιδιά θέλουν ψωμί

θέλουνε και φάρμακα,

δούλεψε κ' εσύ.

Γέλα, κλαίγε κι όλο λέγε,

το παιδί: ζωή.

Τίποτ' άλλο. Ζωή.

Ζύμωνε στη σκάφη,

πρώτο σου ζυμάρι,

πρώτο σου ψωμί

πρώτο σου σταυρόψωμο

μια ψωμένια κούκλα

για το παιδί.

Ζύμωνε τη λάσπη,

πρώτη σου μυστριά

πρώτο πηλοφόρι

ένα καλυβάκι

μια μικρούλα αυλή

για το παιδί.

Ζύμωνε το χώμα

με το δάκρυ-δάκρυ

ζύμωνε τη λάσπη

φτιάξε ένα χωμάτινο πουλί

να πετάει τη νύχτα

και να κελαϊδεί

για το παιδί.

Τούτη είναι η ζωή μας

τούτο το μεγάλο —

τίποτ’ άλλο.

Γέλα, κλάψε, πες

ό,τι θες.

Το παιδί: ζωή.

Τίποτ' άλλο!

**ΘΕΜΑΤΑ**

1. Ποιες, κατά τη γνώμη σου, ανάγκες των παιδιών επισημαίνονται στο ποίημα ; Ποιες σκέψεις και συναισθήματα σού δημιουργεί η ανάγνωση του ποιήματος;
2. Το ποιητικό υποκείμενο χρησιμοποιεί και το β΄πρόσωπο. Πώς εξηγείται αυτή η επιλογή του ποιητή, αφού ο δέκτης δεν απαντά; Τι εξυπηρετεί η επίφαση διαλόγου;
3. Ποια είναι η κυρίαρχη ρηματική έγκλιση; Αφού εντοπίσετε και καταγράψετε συγκεκριμένα παραδείγματα, εξηγείστε σε τι αποσκοπεί – κατά τη γνώμη σας - αυτή η ποιητική επιλογή και πώς επηρεάζει το ύφος του ποιήματος.
4. Το ποίημα ανήκει στη μοντέρνα ποίηση. Εντοπίστε τα χαρακτηριστικά της με αναφορές στο κέιμενο.
5. Να εντοπίσετε τρία σημεία στίξης και να εξηγήσετε τη λειτουργία τους ως προς το νόημα του κειμένου.